[Foto’s] Só lyk ŉ huis wat $250 miljoen kosFoto: Bruce Makowsky, BAM Luxury Development Teen $250 miljoen (R3,4 miljard) is ŉ huis in Los Angeles nou die duurste huis op die mark in Amerika, volgens verskeie berigte. Die huis in Bel-Air het vier vlakke en is meer as 3 500 m² groot. Die huis het 12 slaapkamers, 21 badkamers, drie kombuise, ŉ kegelbaan, fliekteater, lekkergoedkamer en ŉ yslike swembad, berig die Los Angeles Times. Die goeie nuus is dat ŉ helikopter uit die 1980’s televisieprogram “Airwolf”, en ŉ motorversameling ter waarde van $30 miljoen (R400 miljoen) ook by die prys ingesluit is, berig die Hollywood Reporter. Die huis in Bel Airweg 924 is ook ten volle gemeubileer en het meer as 100 kunswerke wat oor die eiendom heen geïnstalleer is, het die ontwikkelaar, Bruce Makowsky, op ŉ webwerf gesê wat die luukse eiendom bemark. Sewe voltydse personeellede, wat twee jaar lank ŉ salaris van Makowsky sal ontvang, is ook by die prys ingesluit, berig The Times. Die eiendom geniet ŉ 270 grade uitsig van Malibu tot die San Gabriel-berge. Makowsky verduidelik hy het die perseel aangeskaf nadat hy “op land en met ŉ helikopter” na die perfekte stuk grond gesoek het om die “mees buitengewone, opwindende, dramaties kontemporêre huis” te bou. “Die huis is vir die miljardêr wat die beste van alles wil hê. Tot nou toe was daar ŉ gaping in die ultraluukse mark vir huise wat naby kom aan die vlak van mega-seiljagte en privaat vliegtuie waaraan miljardêrs jaarliks miljoene dollar spandeer,” het Makowsky bygevoeg.